Document ID: /roh_data/filtered/fineweb-2-filterrobots_roh.jsonl.gz/44809

Pervi da motivs da l’istorgia sun noss gods fich vegls. Gods stabils, sauns e da valur ecologica consistan da bgers grôs d’otezza e da tuot las sorts chi creschan in möd natürel. Que es eir il böt da la zercleda. Per promouver la vetta bassa e media dals gods stu gnir fat plazza. Que vain fat cun alluntaner bös-chs vegls (ma na tuots) per metter a disposiziun glüsch, chod e substanzas nudritivas als bös-chs giuvens. Bgers bös-chs vegls sun marschs dadains. Our da motivs da sgürezza esa ura e temp da’ls schmerdscher, taunt pü cha la valur dal trunch chala svelt zieva ün temp determino. Scha que do però la pussibilted da’ls lascher ster u per terra, alura sun quels fich prezius per la biodiversited e pel ecosistem god.
Biodiversited
Ils spazis da viver multifars e prezius i’ls gods da Schlarigna vegnan mantgnieus e promovieus d’üna vart cun fuormas d’ütilisaziun specielas e da l’otra vart cun augmaints da valur cun sorts specificas. Scu già manzuno, es laina veglia e per uschè dir morta da fich granda importanza pel muond da las bes-chas e plauntas. Ün terz da tuot ils scarafgs chi vivan aint ill god, abitan in laina morta. Eir il pichalain chatta la granda part da sia basa da vita in bös-chs vegls. Scha’l bös-ch nu serva a las bes-chas scu habitat vain il trunch schmers e vendieu.